《李克用置酒三垂冈赋》
清代·刘翰(清代)

漳水风寒，潞城云紫；浩气横飞，雄狮直指。
与诸君痛饮，血战余生；命乐部长歌，心惊不已。
洒神京之清泪，藩镇无君；席部落之余威，沙陀有子。
俯视六州三部，须眉更属何人；悬知万岁千秋，魂魄犹应恋此。
方李克用之克邢州也，大敌既破，我军言旋；霓旌渐远，露布纷传。
虽贼满中原，饮至之仪已废；而师归故里，凯歌之乐方宣。
更无围驿连车，醉教水沃；除是临江横槊，著我鞭先。
有三垂岗者，一城孤倚，四战无常；远连夹寨，近接渠乡。
於是敞琼席，启瑶觞。举烽命釂，振衣远望。
快马健儿，是何意态！平沙落日，无限悲凉。
听百年之歌曲，玩五岁之雏郎。
空怜报国无期，慕麒麟於汉代；未免誉儿有癖，傲豚犬於梁王。
座上酒龙，膝前人骥；磊块勘浇，箕裘可寄。
目空十国群雄，心念廿年后事。
玉如意，指挥倜傥，一坐皆惊；金叵罗，倾倒淋漓，千杯未醉。
无端长啸，刘元海同此丰神；未敢明言，周文王已先位置。
胜地长留，厥言非偶。
问后日之墨縗，果当年之黄口。
壮猷乍展，誓扫欃枪；陈迹重寻，依然陵阜。
怅麻衣之如雪，木主来无；皎玉树以临风，山灵识否？
峰峦无恙，还当陟彼高冈；杯棬空存，岂忍宜言饮酒。
雏凤音清，鼎龙髯去。
先君之愿克偿，佳儿之功益著。
临风惆怅，何处魂招；大雾迷漫，定知神助。
生子当如是，孙仲谋尚有降书；杀人莫敢前，朱全忠闻而失箸。
三百年残山賸水，留作少年角逐之场；五千人卷甲偃旗，重经老子婆娑之处。
世有好古幽人，耽吟健者；时载酒而题诗，试登高而望野。
云霾沛郡，莫寻汉祖高台；日照许都，空拾魏王片瓦。
回忆一门豪杰，韵事如新；剧怜五季干戈，忧怀欲写。
茫茫百感，问英雄今安在哉！了了小时，岂帝王自有真也。

作者简介：刘翰，清末武进人，曾在南菁书院读书，著有《南归日记》。南菁书院刊行的《清嘉集初编》收录其《李克用置酒三垂冈赋》。因鲁迅先生在《从百草园到三味书屋》中引用了改作中“玉如意指挥倜傥，一座皆惊；金叵罗倾倒淋漓，千杯未醉。”而广为人知。